作者：李曾伯
词牌/韵律：沁园春

paragraphs: 目断长空，手拍危栏，高兴酒浓。
拟招呼短艇，追陪飞盖，一餐湘菊，共赋芙蓉。
雁字沈秋，鸦林噪晚，几阵萧萧雨更风。
空凝伫，不如一鹤，随意西东。
堪嗟乐事难逢。
愧元伯、巨卿千里从。
望文星聚彩，交辉吴分，天飙吹翅，独隔崑蓬。
野墅荒烟，败荷衰草，人在可怜憔悴中。
还相念，愿持觥薄罚，别许从容。